Maand: Desember 2009
Desember 22, 2009 netjane4 Kommentaar
Tweede bestemming: Salta
Argentinië – Bestemming 1
Desember 19, 2009 netjane2 Kommentaar
Daar waar die muskiete jou deur tabard byt dat die bloed (letterlik) loop, die son jou brand dat jy visioene begin sien en ook die tuiste van die wereld se wydste waterval en ‘n Unesco Werelderfenis gebied. Dis regtig iets om te beleef!
Ek is oor die algemeen nie mal oor oerwoude nie, nie omdat ek tot nou toe enige verwysingsraamwerk gehad het nie, maar omdat ek nie juis van goggas en gediertes hou nie en in die oerwoud kan die goed van bo af ook op jou val. Die miere is so groot soos my duim se eerste lid, die muskiete laat bytmerke waaruit die bloed vloei en die goggas is groot en vat nie nee vir ‘n antwoord nie. Gelukkig bestaan ons dieet uit vreeslik baie knoffel, so die muskiete het net effens aan my geknibbel, maar ek het ander toeriste gesien wat gelyk het om hulle een of ander dodelike siekte het. Net rooi hobbels wat soos pruime onder die vel lyk, waar mens kyk.
Ek was vreeslik opgewonde om op ons eerste dag 2 toucans te sien, minder opgewonde oor die iguanas en baie opgewonde oor die coatis, totdat ek agtergekom het dat die goed half soos die bobbejane by Kaappunt geraak het en toeriste eintlik maar net as ‘n bron van kos sien en blykbaar vreeslik aggresief kan raak. Hondsdolheid is nou nie eintlik op my lys van must haves nie. Ek wou baie graag ‘n capabera gesien het, maar nou ja, ek het seker nie hard genoeg gesoek nie. Ons het wel ‘n Capuchin apie met die mooiste gesiggie gesien – ek dink die apie in Night at the Museum is ‘n capuchin apie. Ek het dan ook besluit dat ek ‘n agoutie as ‘n troeteldier wil he. Die ding lyk regtig soos ‘n kruising tussen ‘n marmot en ‘n duiker bokkie. En oral is daar skoenlappers. Duisende skoenlappers. In elke kleur. Amazing.
Dis sleg om te dink dat al hierdie diertjies se habitat daagliks kleiner word.
Die watervalle is pragtig. Daai dun piepiestraaltjies wat ons in Suid-Afrika riviere noem is minder as ‘n stroompie teen hierdie rivier. Ons het aan die Argentynse kant begin en die paadjies en bruggies neem mens tot reg teenaan die watervalle en plek-plek word jy sopnat. Ons het dan ook die taxi-bestuurder se raad gevolg en na die Brasiliaanse kant ook gegaan. Vir R300 het Angel ons van die hotel na die park aan die Brasiliaanse kant en terug hotel toe geneem, al die grenspos werk vir ons gedoen en die 2 of 3 ure wat ons besig was vir ons gewag. Ek is nou nog verbaas dat ek Argentinie kon verlaat, Brasil kon binnegaan, Brasil kon verlaat en Argentinie weer kon binnegaan sonder om een keer uit die kar te klim of om my gesig aan ‘n beampte te wys.
Dis goed om die twee kante van die watervalle te sien. Van Brasil af sien mens die hele groep valle as ‘n eenheid en kry mens baie mooi ‘n gevoel van hoe indrukwekkend dit regtig is en aan Argentinie se kant kry jy stuk-stuk met die groepe valle te doen en besef jy dat dit wat jy van ver gesien het eintlik baie, baie, baie groter is as wat mens eers gedink het. Die volume water en die hoeveelheid reenboe en die konstante geruis van water is asemrowend.
Ek skop nou net elke tweede minuut my eie gat omdat ek nie Spaans praat nie. Die ‘Teach yourself Spanish’ gids en CD’s le nou al seker ‘n goeie 3 jaar in die studeerkamer, maar nou ja. Op die oomblik moet gebare taal maar doen. Ons het vanoggend so beduie dat ons met 1 koppie koffie en 3 croissants opgeeindig het.
Desember 13, 2009 netjane7 Kommentaar
Ek wou nog behoorlik baai sê voor ek Argentinië toe gaan en ek wou nog vir almal ‘n Geseënde Kersfees toewens, maar die laaste twee weke het so inmekaar gevloei, dat ek nou hier na ‘n groot partytjie sit en ‘n vinnige boodskap tik, voor ek môre oggend vroeg vlieg.
Geseënde Kersfees. Geniet Desember. Die wat vakansie gaan hou -julle verdien dit. Ek’s terug in Januarie, met baie fotos. Belowe.
Desember 4, 2009 netjane7 Kommentaar
Net toe ek begin dink die jaar kan maar sy gat sien en dat ek niks meer omgee oor wat in die volgende week voor ek met vakansie gaan gebeur nie, toe gaan kyk ek gisteraand na The Killers.
WOW! Hulle mag maar…
Nou is my volgende probleem hoe om vandag wakker te bly!
Nog ‘n SOS: Wat de hel koop ek vir Liefie as ‘n Kersgeskenk?!?!